การอภิปรายทั่วไปวันแรก ฝ่ายค้านเน้นไปที่การบริหารราชการแผ่นดินของรัฐบาล
การอภิปรายญัตติขอเปิดอภิปรายทั่วไปโดยไม่มีการลงมติ ตามรัฐธรรมนูญ มาตรา 152 วันแรก ตลอดทั้งวันที่ผ่านมา เป็นการอภิปรายของฝ่ายค้าน โดยนายแพทย์ ชลน่าน ศรีแก้ว ผู้นำฝ่ายค้านในสภาผู้แทนราษฎร กล่าวว่า ตลอด 3 ปีกว่าที่ผ่านมา รัฐบาลบริหารงานผิดพลาดตั้งแต่นโยบายเร่งด่วน 12 ประการ มีการใช้เงินเพื่อรักษาไว้ซึ่งอำนาจทางการเมืองโดยไม่คำนึงถึงความถูกต้องชอบธรรม เป็นภารกับงบประมาณ ทั้งยังก่อให้เกิดทุจริต เอื้อประโยชน์กลุ่มทุนและพวกพ้อง ปล่อยให้กลุ่มทุนข้ามชาติเข้ามาหาประโยชย์ ไม่สามารถแก้ปัญหาอาชญากรรมได้ ทั้งอาชญากรรมทางเทคโนโลยี ปัญหาอาชญากรรมข้ามชาติ การพนันออนไลน์ เกิดปัญหาความเหลื่อมล้ำในสังคมประชาชนประสบปัญหาความยากจน พร้อมย้ำว่าแม้การอภิปรายครั้งนี้จะไม่มีการลงมติ แต่เป็นสิทธิของฝ่ายค้านที่จะนำข้อมูลมาเปิดเผยให้ประชาชนไปใช้ประกอบตัดสินใจในการใช้สิทธิเลือกตั้งที่กำลังจะมีขึ้น สำหรับภาพรวมการอภิปรายของฝ่ายค้าน ได้สลับกันอภิปรายเน้นภาพรวมการบริหารราชการแผ่นดินของรัฐบาลที่ไม่เห็นผลเป็นรูปธรรม ความผิดพลาดในการแก้ปัญหาเศรษฐกิจที่ทำให้ไทยเสียโอกาส มีการเอื้อประโยชน์พวกพ้องและกลุ่มทุน รวมถึงมุ่งเน้นใช้เงินงบประมาณเพื่อประโยชน์ทางการเมืองและการปล่อยให้องค์กรอาชญากรรมข้ามชาติมาใช้ประเทศไทยแสวงหาประโยชน์ขณะที่ช่วงเย็นที่ผ่านมา พลเอก ประยุทธ์ จันทร์โอชา นายกรัฐมนตรี ชี้แจงข้อซักถามของฝ่ายค้าน ยืนยัน ไม่เคยปล่อยปะละเลยการแก้ปัญหาต่างๆ ที่เกิดขึ้น ทั้งการแก้ปัญหาเศรษฐกิจและปัญหาความยากจนแบบพุ่งเป้า ส่วนเรื่องทุจริตที่ฝ่ายค้านนำมาอภิปรายยืนยันพร้อมให้ตรวจสอบและการแก้ปัญหาทุจริตที่เกิดขึ้นเป็นไปตามกระบวนการยุติธรรม ซึ่งตลอดการบริหารงานที่ผ่านมาไม่เคยเอื้อประโยชน์ให้กับพวกพ้อง หรือคนใกล้ชิด โดยขอให้ไปตรวจสอบข้อเท็จจริงให้ชัดเจนก่อนมีการกล่าวหา พร้อมย้ำไม่อยากให้อำนาจนิติบัญญัติก้าวล่วงการทำงานของฝ่ายบริหารและไม่อยากให้ฝ่ายค้านอภิปรายให้เกิดความเสียหาย ส่วนการอภิปรายของฝ่ายค้านช่วงเย็นที่ผ่านมา ได้เน้นอภิปรายถึงการแก้ปัญหาเศรษฐกิจของรัฐบาลที่ไม่สามารถบรรเทาความเดือดร้อนแก่ประชาชนได้ โดยเฉพาะปัญหาราคาพลังงานที่ปรับตัวสูงขึ้นต่อเนื่อง